26. schôdza NR SR - 1.deň - B. popoludní
Dátum: 2018-01-30
Poslanec: Pčolinský, Peter (SME RODINA)
Druh vystúpenia: Vystúpenie v rozprave

85. Ďakujem pekne. Vážený pán podpredseda vlády, vážený pán predsedajúci, vážené kolegyne, vážení kolegovia, milí hostia, no poviem rovno, pôvodne som veľmi nechcel vystúpiť, ale no nedá mi to. Pán podpredseda, skúsme sa tak baviť otvorene. Ja som pri tomto vašom skvelom nápade o akčných plánoch trošku vytočený a nie kvôli tomu, že SMER alebo nejaká politika niečo, vôbec nie. Ja keď som sa dozvedel, že vláda ide robiť nejaké výjazdové zasadnutie do Vranova, Trebišova, Svidníka a v ďalších okresoch, tak som si povedal, že však dobre, uvidíme, že čo tam bude. A bol som veľmi milo prekvapený, keď som videl celkovú informáciu, že vo Vranove, z ktorého pochádzam, vláda schválila akčný plán rozvoja okresu na roky 2016 až 2020, ten predpokladá celkovú odhadovanú finančnú investíciu 123 miliónov eur, z toho 42 súkromné zdroje, verejné zdroje 81, z čoho táto investícia bude podporená sumou 4,9 milióna eur formou regionálneho príspevku. A teraz. Zobral som si ten akčný plán a že si to idem pozrieť. Samozrejme, ako už bolo spomínané, našiel som tam kopec nezmyslov, kopec nezmyselných projektov. Tak som začal obvolávať starostov, začal som obvolávať, ja neviem, primátora, kde koho a zisťovať, že ako vlastne vznikli tieto, tieto projekty. Realita je taká, a to si povedzme rovno, pred voľbami 2016 ste prijali v rámci kampane zákon o podpore menej rozvinutých okresov, že po štyroch rokoch vlády SMER-u, kde ste vládli sami, mali ste celú štátnu správu sami k dispozícii a mohli ste urobiť, čo ste len chceli za štyri roky a aj vaši vlastní poslanci súhlasia s tým, že ste neurobili dokopy nič, resp. ste neurobili to, čo ste mohli, tak na konci vášho volebného obdobia ste zrazu išli riešiť menej rozvinuté okresy. No len čo čert nechcel, dali ste tam také blbé termíny a po voľbách 2016 rýchlo musíme zbúchať tie akčné plány, lebo musíme dodržať termín, ktorý sme si sami dali. Voľby boli v marci, v apríli prvá schôdza, programové vyhlásenie, neviem čo, v máji ste nejak začali úradovať a zrazu ste pochopili, že musíte veľmi rýchlo urobiť akčné plány. Tak za dva mesiace alebo tri, jednoducho ste mali úlohu zbúchať akčné plány, hovorím zbúchať naschvál preto, lebo takéto niečo, ak niekde idem investovať v okrese 123 miliónov eur, tak to sa nedá zbúchať za dva, tri mesiace reálne. Tak sa to rýchlo zbúchalo, funkcionári najmä SMER-u, pretože ešte neboli vymenení z iných strán, koaličných, tak najmä prednostovia, predsedovia okresných rád SMER-u, ďalší funkcionári v spolupráci so svojimi starostami, čiže starostami najmä za SMER, tak rýchlo začali písať nejaké projekty. Samozrejme sa deklarovalo, všetko to išlo zdola hej? Ja nehovorím, pán Bagačka, že to bolo všade takto, ja hovorím príklad vo Vranove, že to išlo zdola. Lenže išlo to asi tak, že sadlo si päť, šesť ľudí napísali na papier a potom zavolali ďalším, že počúvaj, robíme akčný plán, daj nejaký projekt. A to mi potvrdili viacerí, že takto to bolo. Tí, ktorí boli starostami za pravicové strany, tých ani nezavolali a keď sa dožadovali, že aj my chceme, tak odpoveď dostali, že ja tu rozhodujem, ja poviem, čo tam bude alebo nebude. Takto to bolo. A teraz. Prišli ste 30. augusta do Vranova nad Topľou, ženičky s chlebom v krojoch vás tam vítali, zatlieskali, pán minister Kaliňák, ktorý pred chvíľou prišiel, si musel tam vypočuť od istého občana, ktorý, sa ukázalo, že bol zo SNS, nejakú kritiku, celkom vydarené video, ktoré vzývala SaS-ka, čo bolo celkom vtipné. Tam ste zrazu schválili ten akčný plán, všetko bolo super a dobre ste sa najedli, niečo ste popili, potom ste sa ubytovali v luxusnom hoteli v istej rekreačnej časti a išli ste na druhý deň do Svidníka k Mikimu Krajkovičovi. Ja keď som prišiel na to rokovanie vaše do kultúrneho domu vo Vranove, boli tam novinári, ktorí keď ma videli, tak prišli a že, čo si o tom myslím. Tak som im tam rovno povedal, že ten akčný plán je kopec nezmyslov, je to nič iné, len marketingová akcia narýchlo zbúchaná. A povedal som tam konkrétne veci, o ktorých som už spomínal, že rekreačné zóny niekde, kde, kde v živote sa nikto kúpať nepôjde, alebo amfiteáter, postaviť amfiteáter, no neviem, koľko to prinesie pracovných miest, alebo tie cyklotrasy a podobné nezmysly, alebo vodné vleky, hej? Vodné vleky. Super, v regióne, kde je najnižšia priemerná mzda, v regióne, kde je vysoká nezamestnanosť, vodné vleky potrebujeme. Tak predseda vlády mi odkázal cez novinárov, že šírim zlo a nenávisť a nech ich nechám pracovať. Pán podpredseda, v rámci regionálneho príspevku vo výške 4,9 milióna pre okres Vranov nad Topľou ste sa zaviazali v roku 2016 vyplatiť 1,2 milióna euro do okresu, v roku 2017 ďalší milión euro a v zvyšných troch rokoch po 900-tisíc euro ročne. Viete, koľko ste v roku 2016 vyplatili z tých 1,2 milióna euro? Nula. Viete, koľko ste vyplatili v roku 2017? Asi 150-, 200-tisíc. To znamená, z 2,2 milióna za dva roky ste dali ledva 200-tisíc euro na vytvorenie administratívnych miest, už neviem, v akom počte, či to bolo desať alebo pätnásť, alebo koľko, pre ďalších úradníkov, ktorí majú niečo riešiť. Oni ani nevedia, čo majú riešiť. Keď som sa po roku pýtal tých istých ľudí, s ktorými som sa bavil predtým, no ako pokračujú akčné plány, tak odpoveď bola, že vieš, vyvolávame, vypisujeme, každý kýve plecami, nikto nevie, čo s tým, my sme dali projekty, žiadne peniaze sme nedostali, ledva nám odpovedia na e-mail z ministerstiev, oni nevedia čo a už sú z toho nieže zúfalí, ale frustrovaní a kašlú na to, že zjavne z toho veľmi nič nebude. To mi hovorili vaši starostovia a vaši funkcionári v okrese. Dokonca vaši poslanci v tomto pléne, keď som sa ich pýtal na akčné plány, tak mi, tak sa niektorí usmiali a povedali, že, prosím ťa, veď to bola úplná hovadina. Vaši poslanci. Tak tu nerozprávajme o tom, aký skvelý nápad ste tu priniesli, aký skvelý projekt dá rozvinuté okresy a neviem čo. Jednoducho ste to zbúchali na kolene, neprichystané, vy ste nemali ani finančné krytie urobené na tieto akčné plány, lebo to sú obrovské sumy, ktoré by ste mali vyplatiť už v roku 2016 týmto okresom, nedostali ani ťuk. Ja by som bol naozaj veľmi rád, keby vláda, a mne je jedno, aká vláda, naozaj by som bol veľmi rád, keby ste v to, napríklad v tom Vranove, vy ste tam sľúbili tým ľuďom 2 500 pracovných miest. Máme tam prázdny priemyselný park, ja neviem, či už nie desať rokov. Namiesto toho vy podpisujete investičnú pomoc pre firmu v okrese Trnava, kde je koľko, 1,3 % nezamestnanosť? A potom na druhý deň prídete plakať pred médiá, že nemáme pre fabriky ľudí, fabriky potrebujú kvalifikovanú pracovnú silu. Následne na to fabriky si tu dovezú Srbov, Ukrajincov, kdekoho a zrazu zistíme, že 90 % týchto zamestnancov cez agentúry z tretích krajín mimo Európskej únie sú nekvalifikovaná pracovná sila, 90 %. Tak mi vysvetlite, na jednej strane argumentujete, že nemáme dostatok kvalifikovanej pracovnej sily, preto tu musia chodiť Srbi, Ukrajinci. Na druhej strane 90 % týchto ľudí sú nekvalifikovaní a robia tie najjednoduchšie obslužné činnosti v tých fabrikách, kde nepotrebujete na to vysokú školu ani prax, ani nič, za dve hodiny vás zaškolia, tuná stláčaj gombík, tuná rob toto, tuná rob zvarky, hej? Čiže toto je vaša politika, ktorá nemá žiadnu koncepciu, ktorá nemá žiadny systém, že takto to chceme urobiť, tu sú na to vyčlenené peniaze, takto to bude fungovať. Vy teraz jednoducho plátate diery, snažíte sa to dať nejak dokopy, dobre, ale, ale veď, veď normálne priznajte, že zbúchali sme to narýchlo, chceme to napraviť, chceme, aby to nejako normálne fungovalo, ale choďte do tých okresov teraz a povedzte tým ľuďom, že prepáčte, (zaznievanie zvukov časomeru) pred skoro dvomi rokmi sme vám trošku trepali. Ďakujem.